
Pambungad 


[ nililimbag ng Ang Bayan ang espesyal na ulat na ito tungkol sa mga 
paglabag ng mga armadong pwersa ng Gubyerno ng Republika ng 
Pilipinas (pangunahin na ang Armed Forces of the Philippines at 
Philippine National Police) sa karapatan ng mga bata sa ilalim ng 
internasyunal na makataong-batas at sa ilalim ng umiiral na mga 
patakaran at protokol na nagbibigay sa kanila ng espesyal na 
proteksyon. Kapansin-pansin ang pagdami at paglala ng mga pagyurak 
na ito sa karapatan ng mga bata kasabay ng pag-igting ng maruming 
gera ng AFP at PNP na sinimulan sa ilalim ng rehimeng Duterte at 
patuloy na pinatitindi sa ilalim ng rehimeng Marcos. 


Sa paghahanda ng ulat na ito, kapansin-pansin na lubhang kulang ang 
dokumentasyon tungkol sa karapatan ng mga bata. Upang mabuo ang 
mga datos para sa ulat na ito, binalikan at sinuyod ng mga 
mananaliksik ang lahat ng mga ulat na natanggap at nailathala sa mga 
pahina ng Ang Bayan o lumabas sa mga pahayag o publikasyon sa mga 
rehiyon. Ang ulat na ito ay nakapokus sa mga taong 2020-2022, 
habang patuloy na sinisikap na buuin pa ang impormasyon sa mga 
nagdaang taon. Sisikaping mailabas ito sa lalong madaling panahon. 


Sa pagsusulong ng rebolusyonaryong digma para sa pambansang 
kalayaan at demokrasya, kinikilala at itinataguyod ng Partido 
Komunista ng Pilipinas at ng Bagong Hukbong Bayan ang 
pangangailangan pangalagaan ang interes, kagalingan, at mga 
karapatan ng mga bata sa gitna ng gera. Kaugnay nito, inilimbag ng 
National Democratic Front of the Philippines (NDFP), sa pamamagitan 
ng NDFP Human Rights Monitoring Committee, ang kanyang 
Declaration and Program of Action for the Rights, Protection and 
Welfare of Children (Deklarasyon at Programa ng Pagkilos para sa mga 
Karapatan, Pangangalaga at Kagalingan ng mga Bata) noong Hulyo 1, 
2012. Buong-buong sinusuportahan at itinataguyod ng PKP at BHB ang 
deklarasyong ito. 


Itinaon ng Ang Bayan ang paglalabas ng espesyal na ulat na ito sa 
Pandaigdigang Araw ng mga Bata ng United Nations noong Nobyembre 
20 sa layuning ituon ang pansin ng lokal at internasyunal na 
organisasyon, ahensya at institusyon na nagtataguyod sa karapatang- 
tao at internasyunal na makataong batas, laluna sa mga karapatan ng 
mga bata, sa kalunos-lunos na dinaranas ng mga bata sa gitna ng 
maruming gera ng AFP at PNP 


Sa harap ng walang habas na pasistang pagyurak sa kapakanan ng mga 
bata, dapat magkaisa ang lahat at palakasin ang tinig upang sama- 
samang ipagtanggol at pangalagaan ang mga bata, habang isinusulong 
ang digma para sa kanilang kinabuksan. 


Malalalang paglabag ng AFP at PNP 
sa mga karapatang-bata at espesyal 
na mga proteksyon sa bata sa ilalim 
ng internasyunal na makataong batas 


alang sinasanto ang Armed Forces of the Philippines at 
Philippine National Police sa maruming gerang kontra- 
insurhensya nito laban sa rebolusyonaryong kilusan. Sa 


iba't ibang bahagi ng bansa, target ng mga sundalo at pulis ang isa sa 
pinakabulnerableng seksyon ng lipunan---ang mga sanggol at bata. 


Tumindi ang mga paglabag kasabay ng pagragasa ng pandemyang 
Covid-19 at pagpataw ng pasistang lockdown sa bansa. Ginamit ng mga 
armadong pwersa ng estado ang pagkakataon para okupahin ang mga 
komunidad at ilunsad ang malawakan at masisinsing operasyong militar. 
Ilampung mga kaso na ng paglabag sa mga karapatang-bata ang naiulat 
sa Ang Bayan mula 2020 hanggang kasalukuyan. Gayunpaman, 
malayong di kumpleto ang talaang ito dahil marami sa mga kaso ng 
pambibiktima sa mga bata ay hindi hiwalay na nadodokumento o 
naiuulat. 


Masaklaw ang mga paglabag sa mga karapatang-bata at espesyal na 
proteksyon sa kanila sa ilalim ng internasyunal na makataong batas. 
Kabilang sa malalalang paglabag ang pwersahang pagpapatigil sa 
kanilang pag-aaral, pananakot, pang-aaresto at detensyon, pwersahang 
pagpapabakwit, pwersahang pagpapasurender, paggamit sa mga 
operasyong kombat, paggamit bilang pananggalang, pang-aalipin, 
sekswal na pang-aabuso at karahasan, pananakit, tortyur at bigo at 
tahasang pagpaslang. May mga kaso rin ng pagtugis, pagdukot at pag- 
hostage ng mga sanggol at maliliit na bata, sa tabing ng “pag-rescue” ng 
Department of Social Work and Development, para piliting “sumuko” 
ang mga magulang nilang pinaghihinalaang mga myembro ng BHB. 

Pagpaslang at bigong pagpaslang 
sa tabing ng mga “engkwentro” 


inakahuling mga kaso ng pagpaslang sa mga bata ay ang halos 

magkasunod na kaso ng pag-atake ng mga sundalo laban sa mga 
sibilyan sa mga prubinsya ng Negros Oriental at Batangas noong 
Hulyo. Napatay si Everly Kee Jacolbe, 16, nang salakayin ng 62nd IB 
ang kubong tinitigilan niya at ng kanyang buntis na ina na si Christine 
sa Barangay Trinidad, Guihulngan City noong Hulyo 26, 2022. Sa 
Batangas, binaril ng 59th IB ang 9-taong gulang na si Kyllene Casao, 
habang pauwi siya at ang kanyang ama sa Barangay Guinhawa, Taysan 
noong Hulyo 18, 2022. Sa dalawang kasong nabanggit, kapwa 
pinalabas ng AFP na namatay ang mga bata at kasama nilang 
nakatatanda sa mga gawa-gawang engkwentro sa pagitan ng mga 
yunit ng AFP at BHB. 


Sa Oriental Mindoro, tinamaan ng bala at napatay ang isang bata sa 
walang pakundangang pamamaril ng 4th IB at PNP-SAF sa bahay ni G. 
Inyab sa Sityo Tauga Daka, Barangay San Vicente sa bayan ng Roxas 
noong Hulyo 3, 2022. Sadyang pinaulanan ng bala ng mga pulis at 
sundalo ang bahay sa tahasang pinagbibintangang tagasuporta ng BHB 
ang mga Mangyan-Buhid na nakatira doon. 


Dalawang bata, edad 9 at 12, ang napatay sa pamamaril ng 8th ID sa 
Barangay Roxas, Catubig, Nothern Samar noong Pebrero 8, 2022. 
Kasama ang dalawang bata sa grupo ng mga magsasaka na 
napagkamalan ng mga sundalo na mga Pulang mandirigma. Imbes na 
saklolohan, tumalilis ang mga sundalo sa lugar nang hindi tiniyak kung 
sino ang kanilang nabaril. Huli na nang makuha ng mga residente ang 
mga bata at hindi na sila umabot nang buhay sa ospital. Isa pang bata 
ang nasugatan at naagapan. Para pagtakpan ang kanilang krimen, 
ikinalat ng mga sundalo na ang mga bata ay biktima ng crossfire o 
napagitna sa armadong sagupaan sa pagitan ng AFP at NPA, at na ang 
mga Pulang mandirigma ang nakabaril sa mga bata. Ayon sa pahayag 
ng BHB, wala sila sa pinangyarihan at ang naunang sagupaan ay 
nangyari ilang kilometro mula sa lugar. 

Sa Kabankalan City, Negros Occidental, patay din ang 15-taong gulang 
na bata na taga-Barangay 1 dulot ng pamamaril ng militar. 


Noong Hunyo 15, 2021, pinatay ng mga elemento ng 3rd Special 
Forces Battalion at pinalabas na “child soldier” o batang sundalo si 
Angel Rivas, 12. Pinagbabaril siya, kasama ang lima pang mag-aabaka, 
nang matunugan sila ng mga sundalong nanghahalihaw sa bukid. 
Dalawa pa ang napatay sa insidente, kabilang ang pinsan ni Rivas. 


Sa Maguindanao, namatay sa impeksyon ang 6-taong gulang na si 
Saad Abdulkadir Tumbi noong Pebrero 14, 2021. Tinamaan siya ng 
splinter ng mortar na sumabog sa labas ng kanilang bahay sa Barangay 
Sambulawan, Datu Salibo, Maguindanao. Nagmula ang mortar sa mga 
kanyon na pinasabog ng 6th ID sa kanilang komunidad noong 
Disyembre 13, 2020. Isa pang bata ang nasugatan sa naturang 
pambobomba. 


Alas-3 ng hapon nang dinakip, pinahirapan at kalauna'y pinatay si 
Aldren Faburada, 17-taong gulang, sa Sityo Kansampo, Barangay 
Bagtic, La Libertad, Negros Oriental noong Marso 15, 2021. Binaril si 
Faburada malapit sa lugar kung saan nagkaroon ng engkwento sa 
pagitan ng mga yunit ng BHB at AFP Napadaan lamang siya dito dahil 
kumuha siya ng modyul mula sa kanyang titser. 


Tinamaan naman ng bala ang isang 10-taong gulang na bata sa 
Barangay Indalasa, Malaybalay City, Bukidnon noong Oktubre 16, 
2020, sa gitna ng walang pakundangang pamamaril ng 88th IB. 
Kasama siya ng kanyang mga magulang na nag-aani noon ng mais. 
Tinamaan siya sa paa. 


Dalawa pang bata ang muntik nang tamaan sa pag-iistraping ng mga 


elemento ng 3rd Special Forces Battalion sa mga bahay sa Barangay 
Buhisan, San Agustin, Surigao del Sur noong Oktubre 28, 2020. 

Target ng mga operasyong kombat 


L aksa-laksang bilang ng mga bata ang biktima ng mga nakapokus 
na operasyong militar na inilunsad ng AFP para “durugin” ang 
armadong kilusan. Sadya silang tinatarget, kasama ng kanilang mga 
magulang, sa hinalang mga “tagasuporta” sila ng BHB. Kasa-kasama 
sila sa napipilitang magsiksikan sa mga evacuation center, kundiman 
magtago sa kagubatan, para umiwas sa pananalasa ng militarisasyon. 


Sa Bukidnon, pitong tinedyer ang biktima ng operasyong kombat ng 
16th IB noong Nobyembre 14-19, 2020. Kabilang dito ang 17-anyos na 
si Ruben Dano na inabutan ng mga sundalo na nagpapastol ng kalabaw 
noong Nobyembre 19, 2020 sa Sityo Dulapong, Barangay Balangigay 
sa bayan ng Kitaotao. Tinutukan siya ng baril at paulit-ulit na 
binugbog. Limang araw siyang pinwersang maggiya sa operasyong 
kombat ng mga sundalo. Nakabalik lamang siya sa kanyang baryo 
matapos igiit ng kanyang pamilya na pakawalan siya. Isa pang tinedyer 
ang kinulata ng mga sundalo matapos nito. 


Sa parehong barangay, matinding troma ang inabot ng mga batang 
nakasaksi sa pananakot at pambubugbog ng mga sundalo sa kanilang 
ama na si Loloy Corales at kanilang tiyuhing si Archie noong 
Nobyembre 12, 2020. Sa araw ding iyon, dalawang tinedyer ang 
tinutukan, tinakot at ipinailalim sa interogasyon ng mga sundalo sa 
Barangay Dalurong, Kitaotao. Sa sobrang takot, nahimatay ang mga 
bata. Isa pang tinedyer ang tinadyakan matapos tumangging ibigay ang 
kanyang selpon sa mga sundalo. Dala-dala nila ang troma sa mga 
karanasang ito hanggang ngayon. 


Sa Leyte, limang bata, kasama ang isang maysakit noon na meningitis, 
ang pwersahang kinuha ng mga sundalo ng 93rd IB sa kanilang bahay 
sa Carigara noong Nobyembre 13, 2020. Dinakip ng mga sundalo ang 
kanilang inang si Nora Dionaldo, kasama ang kanilang nakatatandang 
kapatid na si Ernie. Sinalakay ng mga sundalo ang kanilang bahay sa 
hinalang myembro ng BHB ang kanilang ama na si Edencio. Dinala ng 
mga sundalo ang mga bata sa upisina ng DSWD. 

Sa isang ulat mula sa Southern Tagalog noon ding 2020, di bababa sa 
siyam na bata, edad 3-buwan hanggang 17-taon, ang napilitang 
“umatras” sa gubat kasama ang kani-kanilang mga pamilya. Ito ay 
matapos gawin silang target ng mga sundalo kung saan pilit 
“pinasusurender” ang kanilang mga magulang at kamag-anak. Dahil 
ilang ulit na silang lumilikas tuwing may balitang may parating na 
militar, bakas na sa kaisipan ng mga bata ang takot kapag nakaririnig 
ng salitang “sundalo.” Malaki ang pangamba ng isa sa mga dalagita, 
edad 14 , na “maligawan” o “gawing asawa” ng militar. 


Paghaharing militar sa mga komunidad 


H indi sinaklaw ng lockdown ang mga operasyong kombat at 
psywar ng AFP at PNP Nagamit pa ng mga ito ang mga tsekpoynt 
at mando para sa “stay-at-home” para mabilis na itayo ang mga 
detatsment, kontrolin ang kilos ng populasyon sa kanayunan at 
lalupang pahigpitin ang paghaharing militar sa inokupa nitong mga 
komunidad. Sa mga lugar na ito, walang pakundangan ang paggamit 
ng mga sundalo sa mga bata sa kanilang mga operasyon. 


Nitong taon, iniulat ng National Democratic Front sa Eastern Visayas 
ang malawakang paggamit ng mga sundalong permanenteng 
nakaistasyon sa iba't ibang baryo sa Catubig at katabing bayan ng Las 
Navas sa mga bata sa kanilang mga operasyong psywar. Inalok nila ang 
mga bata rito ng kendi, junk food, pera, laruan at iba pa, kapalit ng 
kanilang “pag-espiya” sa mga residenteng target na gipitin o likidahin. 
Sadya nilang isinasama ang mga bata kapag nagpapatrulya sa paligid 
ng baryo bilang kanilang pananggalang. Nagkakampo rin sila sa mga 
eskwelahan, day care center, health center, barangay hall at iba pang 
sibilyang istruktura na malimit dayuhin ng maraming bata. 


Sa Bicol, ipinatutupad ng PNP-Bicol ang Batang Iwas Droga Advocates, 
isang manipis na tabing sa programang kontra-insurhensya nito sa 
rehiyon. Gamit ang programang ito, ineengganyo ng mga pulis at 
sundalo ang mga bata na magbigay impormasyon kaugnay sa kanilang 

kaibigan at kamag-anak na pinaghihinalaang bahagi ng rebolusyo- 
naryong kilusan. Ginagamit nila ang mga bata para sa pwersahang 
pagpapasurender sa mga sibilyan. 


Higit dito, mismong mga bata ang pwersahang pinasusurender ng AFP. 


Noong Hunyo sa taong ito, may mga batang idineklara ng 94th IB 
bilang mga “sumurender” sa Barangay Carabalan, Himamaylan (City, 
Negros Occidental. 


Sa Masbate, kasama ang 18 bata sa pinalabas ng 2nd IB na “sumuko” 
na 500 “myembro ng BHB” noong Hulyo 19, 2021. 


Hindi ligtas kahit ang mga bata sa kasyudaran. Sa Caloocan City, 
kasama ang 150 bata at kabataan na ipinarada noong Setyembre 21, 
2022 bilang mga kasapi ng mga organisasyong “left-leaning,” na 
“sumurender” at gustong “magsisi” at “magbalik-loob.” Idinaos ang 
aktibidad ng lokal na gubyerno, pulis at ibang ahensya ng gubyerno. 
Binigyan sila ng tig-isang sakong bigas kapalit ng kanilang paglahok. 


Mayroon ding paisa-isang pinalalabas na “sumurender.” Sa Bicol, isang 
16-taong gulang ang dinukot ng 83rd IB noong Pebrero 1, 2021 sa 
Barangay Toytoy, Garchitorena, Camarines Sur at paglao'y ipinagkalat 
sa social media bilang isang “batang mandirigma” na “sumurender.” 
Itinago siya ng militar sa kanyang mga magulang at ilang linggong 
ginawang hostage sa upisina ng DSWD. Isa pang bata ang dinukot ng 
mga sundalo sa naturang bayan. 


Noong Hunyo 28, 2021, inaresto ng 22nd IB ang dalawang bata, sina 
Althea, 2-taon, at Janrex, 13-taon, kasama ang kaniyang tiyuhin na si 
Alvin Mapula sa Barangay Bulawan, Bulan, Sorsogon. Nang hinanap 
sila ng kanilang pamilya, inaresto rin ang lahat ng tumungo sa kampo 
militar, kasama ang apat pang bata na may edad 4-13 na taon. 


Sa Pinamalayan, Oriental Mindoro, limang araw na ginawang hostage 
si Karla May Rivera at ang pamilyang Andal na pinagtatrabahuan niya. 
Pwersahang pinasusuko noon ng 203rd IBde at pulis si Rivera, 17- 
gulang, at estudyante ng senior high school. 

Pagtugis sa mga “anak ng BHB” 


a Himamaylan City, inaresto at ininteroga ng 94th IB noong 

Nobyembre 14, 2022 si Jelca Ariola, 16-taong gulang, sa Sityo 
Suba-Suay, Barangay Mahalang sa paratang na mga kasapi ng BHB ang 
kanyang mga magulang. Pauwi galing eskwelahan ang dalagita nang 
lapitan ng mga sundalo ng 94th IB at dalhin sa detatsment. 
Pinakawalan lamang siya matapos ang ilang oras na pambabanta na 
labis niyang ikinatakot. 


Noong Abril 22, 2022, aktibong tinugis ng 100 sundalo ng 94th IB ang 
dalawang bata, edad 2-buwan at 2-taon, sa Barangay Carabalan at 
Barangay Buenavista, Himamaylan City, Negros Occidental sa layuning 
dukutin at gamitin silang hostage para pasukuin ang magulang nilang 
pinaghinalaang mga Pulang mandirigma. Apat na bahay ang 
hinalughog ng mga sundalo sa operasyong ito. Karagdagang 21 bata 
ang nadamay matapos mapwersang magbakwit ang mga residente sa 
naturang mga barangay nang gipitin sila ng mga sundalo. 


Noong Mayo 12, 2021, inagaw ng 10 sundalo ng 203rd IBde at 41st IB 
si “MJ,” isang 4-taong gulang na lalaki mula sa mga nag-aalaga sa 
kanya sa Sityo Ambuyan, Barangay Pitogo, Rizal, Occidental Mindoro. 
Pwersahang isinakay sa SUV ang bata na nag-iiyak at nagpupumiglas 
habang tinutukan ng baril ang mga nag-aalaga sa kanya. Si MJ ay anak 
ni Emilia Marquez, isang manggagawang pangkalusugan, na inaresto 
noong 2017 habang pinagagamot niya sa MJ (noo'y 1-buwan pa 
lamang) sa sakit na meningitis. 


Sa ilang kaso, kamatayan ang kinahantungan ng pagmamalupit ng 
mga sundalo sa mga bata. Kasama dito ang pagkamatay noong Pebrero 
14, 2021 ni Baby Carlen, isang-buwang sanggol at anak ng detenidong 
pulitikal na si Nona Espina, dulot ng kumplikasyon sa baga at 
impeksyon sa dugo. Inihiwalay siya sa kanyang ina tatlong araw 
matapos siya ipinanganak. Iligal na inaresto si Espina at walo pa noong 
Setyembre 2020 sa Guihulngan, Negros Oriental. 

Pokus: Panggagahasa at intimidasyon 


N oong Pebrero 19, 2020, iniulat ng BHB-Ifugao ang kaso ng 
panggagahasa ng isang sundalo sa isang dalagita sa Ifugao. 
Naganap ang unang insidente ng panggagahasa noong Nobyembre 
2018, sa noo'y 15-taong gulang pa lamang na bata. Natukoy ang may 
sala na si Paul Tamang, isang sundalo mula sa 54th IB. Noong Marso 
2019, muling nagtungo si Tamang sa bahay ng bata para gahasain siya. 
Ilang buwan matapos nito, nagtungo sa bahay ng pamilya ang mga 
tauhan ng 54th IB na kinilalang sina “Wali” at “Bolusan” para mag-alok 
ng P70,000 kapalit ng pananahimik nila. Tumanggi ang pamilya at ang 
buong komunidad sa alok at nangakong igigiit ang hustisya para sa 
karahasan at pang-aapi na dinanas ng kanilang katribu. 


Pokus: Karahasan laban sa batang Negrense 


D alawampung kaso ng karahasan kung saan sangkot ang mga bata 
ang naitala ng National Democratic Front sa Negros mula 2020 
hanggang sa kasalukuyan. Liban sa tatlong batang pinaslang, may 
mahigit-kumulang 30 pang bata ang direktang biktima mng 
intimidasyon, pang-aaresto at pambubugbog ng mga armadong ahente 
ng estado.. Daan-daan pang mga bata ang apektado sa di bababa 25 
insidente ng panghahalihaw, okupasyon, pambobomba at sapilitang 
pagpapalikas ng militar sa iba't ibang bahagi ng isla. 


Noong Nobyembre 2020, isang sanggol na pinaghihinalaang “anak ng 
BHB” ang pwersahang kinuha ng mga sundalo sa Talisay City dahil 
utos ng AFP Isa pang walang kamuwang-muwang na bata, na anak din 
ng isa pang pinaghihinalaang Pulang mandirigma, ang dalawang ulit 
na tinangkang ihiwalay sa mga tagapag-alaga noong Marso at Hulyo 
ngayong taon. 


Dalawang bata ang inaresto kasama ang kanilang mga magulang na 
pinaratangang tagasuporta ng BHB at tinamnan ng mga ebidensyang 


baril at granada. Isa rito ang 2-taong gulang na anak nina Marites at 

Ben Salingga, taga-Barangay Nagbinlod, Sta. Catalina, Negros Oriental. 
Ang isa pa ay si Jonalyn Agaton, 16, na inaresto kasama ang dalawa pa 
sa Sityo Bugo, Barangay Buenavista, Himamaylan City. 


Matinding takot ang idinulot sa mga bata ng mga panghahalughog, 
pambabanta, panunutok at walang pakundangang pamamaril ng mga 
sundalo. 


Labis na takot ang idinulot sa isang 5-taong gulang na anak ng mag- 
asawang Salcedo nang halughugin ang kanilang bahay sa Barangay 
Buenavista, Himamaylan City noong Oktubre 27, 2022. Iligal namang 
idinetine ang pamilyang Carpentero noong Setyembre 20, 2022, 
kasama ang 1-taong gulang nilang anak. 


Noong Mayo 2022, isang estudyanteng nasa ikalimang baytang ang 
natroma dahil sa pang-iistraping ng mga sundalo sa Sityo Banwa 
Minatay, Barangay Marcelo, “Calatrava. Dalawang bata ang 
pinaputukan sa Sityo Cantayson, Barangay Maniak, Guihulngan City. 


Naitala rin ng NDF-Negros ang pamamaril sa isang bata sa Barangay 
Marcelo Calatrava, pambabanta sa pamilyang But-ay sa Barangay 
Carabalan, Himamaylan City, at pananakot kay Christopher Montecino 
at kanyang ama noong Setyembre 11. Sa Barangay Nabinlod, Santa 
Catalina, pitong bata, kasama ang 33 pa, ang ginipit ng mga sundalo 
noong Pebrero 2, 2022: habang dalawang batang magsasaka, kasama 
ang dalawa pa ang pinagbubugbog noong Marso 29. 


Sa pagitan ng 2020 at 2022, nakapagtala ang NDF Negros ng tatlong 
kaso ng ebakwasyon kung saan libu-libong mga bata ang apektado. 
Pinakamalaki rito ang paglikas ng 18,000 residente sa Barangay 
Carabalan, Himamaylan City noong Oktubre 16, 2022. Hindi ito ang 
unang pagkakataong nagbakwit ang mga taga-Carabalan. Noong 
Hunyo 9, 2021, nagbakwit ang mga residente ng Sityo Dala-upon sa 
naturang barangay dulot ng pambobomba ng militar. Labis na takot 
ang dinanas nila dahil sa pagtortyur at pagpatay ng mga sundalo sa 
kababaryo nilang si Erming Pacheco. 


9 | Maruming gera laban sa mga bata 


Noong Enero 17, 2021, nagbakwit din ang daan-daang residente mula 
sa mga barangay ng Sandayao, Trinidad, Binobohan, Imelda at Tacpao, 
lahat sa Guihulngan City, matapos bombahin mula sa ere at kanyunin 
ng mga sundalong nakapwesto sa detatsment sa Barangay Trinidad ang 
magubat na bahagi ng syudad. 

